Ehdotus: NEUVOSTON PÄÄTÖS AKT-EY-kumppanuussopimuksen 96 artiklan mukaisten neuvottelujen päättämisestä Zimbabwen kanssa tehdyn päätöksen 2002/148/EY toimenpiteiden soveltamisajan jatkamisesta

(komission esittämä)

PERUSTELUT

1. Euroopan unionin neuvosto päätti AKT-EY-kumppanuussopimuksen 96 artiklan mukaisten neuvottelujen jälkeen [1] 18. helmikuuta 2002 toteuttaa Zimbabwea vastaan "aiheelliset toimenpiteet" [2]. Näihin toimenpiteisiin kuuluivat budjettituen ja hanketuen rahoituksen keskeyttäminen sekä yhdeksänteen Euroopan kehitysrahastoon liittyvän maaohjelman allekirjoittamisen lykkääminen; samalla kuitenkin selvennettiin, etteivät toimenpiteet vaikuttaneet humanitaaristen toimien eikä väestöä suoraan tukevien hankkeiden, erityisesti sosiaalialoja, demokratisoitumista ja ihmisoikeuksien ja oikeusvaltioperiaatteen kunnioittamista koskevien hankkeiden, rahoitukseen. Lisäksi keskeytettiin AKT-EU-kumppanuussopimuksen liitteessä II olevan juoksevia maksuja ja pääomanliikkeitä koskevan 12 artiklan soveltaminen niiltä osin kuin muiden rajoittavien toimenpiteiden, etenkin varojen jäädyttämisen soveltaminen sitä edellytti.

[1] Kumppanuussopimuksen 96 artiklan mukaiset neuvottelut käynnistettiin, jotta voitaisiin sopia toimenpiteistä, jotka Zimbabwen hallituksen olisi toteutettava tilanteen korjaamiseksi erityisesti viiden kysymyksen osalta (kaikenlaisen poliittisen väkivallan virallisen hyväksynnän päättäminen; kansainvälisten kumppanien kutsuminen varhaisessa vaiheessa tukemaan ja tarkkailemaan tulevia vaaleja ja toimenpiteet, jotka takaavat niille tähän täydet mahdollisuudet; joukkotiedotusvälineiden vapauden turvaaminen; tuomiovallan riippumattomuus ja sen antamien tuomioiden noudattaminen sekä omaisuuden lainvastaisen haltuunoton lopettaminen).

[2] Neuvoston päätös 2002/148/EY (EYVL L 50, 21.2.2002, s. 64). Lisäksi (ks. yleisten asioiden neuvoston päätelmät 18.2.2002) neuvosto otti käyttöön yhteisen ulko- ja turvallisuuspolitiikan alalla kohdennetut pakotteet (neuvoston yhteinen kanta 2002/145/YUTP ja neuvoston asetus (EY) N:o 310/2002 tietyistä Zimbabwea koskevista rajoittavista toimenpiteistä (EYVL L 50, 21.2.2002, s. 1).

2. Syyksi toimenpiteiden käyttöönottoon todettiin vakavat ihmisoikeusloukkaukset ja mielipiteenvapautta, yhdistymisvapautta ja oikeutta kokoontua rauhanomaisesti koskevat vakavat loukkaukset. Vielä välittömämpi syy olivat Zimbabwen hallituksen yritykset estää vapaat ja oikeudenmukaiset vaalit muun muassa kieltämällä kansainvälisten vaalitarkkailijoiden ja tiedotusvälineiden läsnäolo vaaleissa.

3. Helmikuun 18. päivänä 2002 tehdyn päätöksen 2 artiklan kolmannen kohdan mukaan toimenpiteitä sovelletaan kahdentoista kuukauden ajan. Saman säännöksen mukaan toimenpiteet on kumottava, kun olosuhteet ihmisoikeuksien, demokratian periaatteiden ja oikeusvaltioperiaatteen kunnioittamiselle voidaan taata.

4. Ottaen huomioon, että Zimbabwen hallitus rikkoi edelleen AKT-EU-kumppanuussopimuksen 9 artiklan keskeisiä osia ja etteivät kyseisessä maassa vallitsevat olosuhteet taanneet ihmisoikeuksien, demokratian periaatteiden ja oikeusvaltioperiaatteen kunnioittamista, neuvosto päätti 18. helmikuuta 2003 jatkaa Zimbabwen vastaisten aiheellisten toimenpiteiden soveltamista vielä uudella kahdentoista kuukauden jaksolla 20. helmikuuta 2004 asti [3].

[3] EUVL L 46, 20.2.2003.

5. Helmikuusta 2003 ei 96 artiklan mukaisissa neuvotteluissa määritellyissä viidessä asiakysymyksessä ole tapahtunut lainkaan edistymistä. Päinvastoin, Zimbabwen nykyinen tilanne on edelleen erittäin huolestuttava. Kuluneen vuoden aikana jäsenvaltioiden Hararessa sijaitsevien ulkomaanedustustojen päälliköt ovat välittäneet yksityiskohtaista tietoa tilanteen heikkenemisestä [4].

[4] Ks. ulkomaanedustustojen päälliköiden raportit Zimbabwen ihmisoikeustilanteesta, 3.2.2003; Zimbabwen tilanteesta, 6.2.2003; kidutuksesta Zimbabwessa, 2.5.2003; suuntaviivoista Zimbabwen kanssa käytävää vuoropuhelua varten, 9.5.2003; elintarvikkeiden jakelusta Zimbabwessa, 2.9..2003; ajankohtaisista uutisaiheista, 30.10.2003 ja ajan tasalle saatettu raportti Zimbabwen ihmisoikeustilanteesta 15.5.2003.

6. Koska Zimbabwen hallitus ei ole sitoutunut mihinkään konkreettisiin toimiin tilanteen korjaamiseksi mainituilla viidellä ongelma-alueella, toimenpiteiden kumoaminen tai edes lieventäminen ei vaikuta perustellulta. Niiden soveltamista ei myöskään ole aiheellista laajentaa, koska se saattaisi vaikuttaa kielteisellä tavalla Zimbabwen väestöön.

7. Tästä syystä komissio katsoo, että päätöksen voimassaoloa olisi jatkettava kahdellatoista kuukaudella 20 päivästä helmikuuta 2004. Koska päätösehdotus koskee vain jo voimassa olevien aiheellisten toimenpiteiden soveltamisajan pidentämistä ilman, että niihin tehtäisiin muutoksia, ei ole tarpeen avata uudelleen AKT-EU-kumppanuussopimuksen 96 artiklan mukaisia neuvotteluja Zimbabwen kanssa.

8. Päätöstä olisi tarkasteltava uudelleen jatkuvasti ja toimenpiteet olisi kumottava, kun olosuhteet ihmisoikeuksien, demokratian periaatteiden ja oikeusvaltioperiaatteen kunnioittamiselle voidaan taata. Lisäksi Euroopan unionin olisi varattava itselleen oikeus toteuttaa myös muita rajoittavia toimenpiteitä.

Päätelmät

9. Edellä esitetyn perusteella komissio pyytää neuvostoa hyväksymään liitteenä olevan päätöksen.

Ehdotus: NEUVOSTON PÄÄTÖS AKT-EY-kumppanuussopimuksen 96 artiklan mukaisten neuvottelujen päättämisestä Zimbabwen kanssa tehdyn päätöksen 2002/148/EY toimenpiteiden soveltamisajan jatkamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan toisen alakohdan,

ottaa huomioon AKT-EY-kumppanuussopimuksen täytäntöön panemiseksi toteutettavista toimenpiteistä ja noudatettavista menettelyistä Cotonoussa 23 päivänä kesäkuuta 2000 tehdyn sisäisen sopimuksen [5], sellaisena kuin sitä sovelletaan väliaikaisesti jäsenvaltioiden hallitusten edustajien 18 päivänä syyskuuta 2000 tekemällä päätöksellä, ja erityisesti sen 3 artiklan,

[5] EYVL L 317, 15.12.2000, s. 376.

ottaa huomioon komission ehdotuksen,

sekä katsoo seuraavaa:

(1) Neuvoston päätöksellä 2002/148/EY [6] päätettiin AKT-EY-kumppanuussopimuksen 96 artiklan 2 kohdan c alakohdan mukaiset neuvottelut Zimbabwen tasavallan kanssa ja toteutettiin kyseisen päätöksen liitteessä yksilöidyt aiheelliset toimenpiteet.

[6] EYVL L 50, 21.2.2002, s. 64.

(2) Neuvoston päätöksen 2002/148/EY 2 artiklassa tarkoitettujen toimenpiteiden soveltamista on jatkettu neuvoston päätöksellä 2003/112/EY [7] toisella 12 kuukauden ajanjaksolla. Kyseisen päätöksen 1 artiklan mukaan toimenpiteiden soveltaminen päättyy 20 päivänä helmikuuta 2004.

[7] EYVL L 46, 20.2.2003, s. 25

(3) Zimbabwen hallitus rikkoo edelleen AKT-EY-kumppanuussopimuksen 9 artiklassa tarkoitettuja olennaisia osia, ja maan tämänhetkiset olot eivät takaa ihmisoikeuksien, demokratian periaatteiden ja oikeusvaltioperiaatteen kunnioittamista.

(4) Tämän vuoksi toimenpiteiden soveltamisaikaa olisi jatkettava,

ON PÄÄTTÄNYT SEURAAVAA:

1 artikla

Päätöksen 2002/148/EY 2 artiklassa tarkoitettujen toimenpiteiden soveltamisaikaa, jota on neuvoston päätöksellä 2003/112/EY jatkettu 20 päivään helmikuuta 2004, jatketaan uudella 12 kuukauden ajanjaksolla 20 päivään helmikuuta 2005 asti. Toimenpiteitä tarkastellaan säännöllisesti ja vähintään kuuden kuukauden kuluessa.

Tämän päätöksen liitteessä oleva kirje on osoitettu Zimbabwen presidentille.

2 artikla

Tämä päätös tulee voimaan päivänä, jona se julkaistaan Euroopan unionin virallisessa lehdessä.

Tehty Brysselissä [...].

Neuvoston puolesta

Puheenjohtaja

LIITE

Bryssel, [...]

KIRJE ZIMBABWEN PRESIDENTILLE

Euroopan unioni pitää AKT-EY-kumppanuussopimuksen 9 artiklan määräyksiä erittäin tärkeinä. Ihmisoikeuksien, demokraattisten instituutioiden ja oikeusvaltioperiaatteen kunnioittaminen on olennainen osa kumppanuussopimusta ja muodostaa siten suhteidemme perustan.

Euroopan unioni ilmoitti Teille 19. helmikuuta 2002 päivätyllä kirjeellä päätöksestään päättää AKT-EY-kumppanuussopimuksen 96 artiklan mukaisesti käytävät neuvottelut ja toteuttaa sopimuksen 96 artiklan 2 kohdan c alakohdassa tarkoitettuja tiettyjä "aiheellisia toimenpiteitä".

Euroopan unioni ilmoitti Teille 19. helmikuuta 2003 päivätyllä kirjeellä päätöksestään olla kumoamatta "aiheellisten toimenpiteiden" soveltamista.

Nyt, kun on jälleen kulunut uusi 12 kuukauden ajanjakso, Euroopan unioni katsoo, että Zimbabwen hallitus ei vieläkään tue demokratian periaatteita ja että se ei ole edistynyt 18. helmikuuta 2002 tehdyssä neuvoston päätöksessä mainittuihin viiteen asiakokonaisuuteen (poliittinen väkivalta, vapaat ja oikeudenmukaiset vaalit, tiedotusvälineiden vapaus, oikeuslaitoksen riippumattomuus ja maatilojen laittomien valtausten lopettamien) liittyvien ongelmien ratkaisemisessa.

Edellä todettu huomioon ottaen Euroopan unioni katsoo, ettei aiheellisia toimenpiteitä voida kumota.

Nämä toimenpiteet kumotaan, kun olosuhteet ihmisoikeuksien, demokratian periaatteiden ja oikeusvaltioperiaatteen kunnioittamiselle voidaan taata. Euroopan unioni varaa itselleen oikeuden toteuttaa tarvittaessa myös muita rajoittavia toimenpiteitä.

Euroopan unioni seuraa tarkasti Zimbabwen kehitystä ja haluaa jälleen kerran korostaa, ettei se tahdo rangaista Zimbabwen kansaa vaan jatkaa osallistumistaan väestöä suoraan tukeviin humanitaarisiin toimiin erityisesti sosiaalisilla, demokratiakehityksen sekä ihmisoikeuksien ja oikeusvaltioperiaatteen kunnioittamisen aloilla, joihin nämä toimenpiteet eivät vaikuta.

Euroopan unioni haluaa käydä Zimbabwen kanssa vuoropuhelua AKT-EY-kumppanuussopimuksen perusteella ja toivoo, että Te teette kaikkenne kumppanuussopimuksen keskeisten periaatteiden kunnioittamisen palauttamiseksi ja maan johdattamiseksi kohti yhteiskuntarauhaa ja taloudellista elpymistä. Tämä voisi mahdollistaa 9. EKR:n mukaisen Zimbabwen maaohjelman allekirjoittamista koskevien keskeytystoimenpiteiden purkamisen, ja yhteistyövälineet voitaisiin ottaa jälleen täysimääräisesti käyttöön lähitulevaisuudessa.

Kunnioittavasti

Komission puolesta Neuvoston puolesta